บลจ.ทหารไทยคลอดกิมจิจ่าย2%
บลจ.ทหารไทย ออกกองพรีเมียร์ รุ่นที่ 10 เน้นลงทุนในพันธบัตรเกาหลีใต้ อายุ 11 เดือน เปิดขายวันที่ 17-23 พ.ย.นี้
17 พ.ย. 2553

บลจ.ทหารไทย ออกกองพรีเมียร์ รุ่นที่ 10 เน้นลงทุนในพันธบัตรเกาหลีใต้ อายุ 11 เดือน เปิดขายวันที่ 17-23 พ.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่าบริษัทได้เปิดขายกองทุนตราสารหนี้ที่ลงทุนในต่างประเทศอีก 1 กองทุน อายุประมาณ 11 เดือน ขนาดเงินทุนโครงการ 1,000 ล้านบาท ให้ผลตอบแทนภายหลังหักค่าใช้จ่ายประมาณ 2.0% คือกองทุนเปิดทหารไทย พรีเมียร์ รุ่นที่ 10 
 กองทุนเน้นลงทุนในพันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบันฟิทช์ เรทติ้งในสัดส่วนประมาณ 85% และส่วนที่เหลือจะลงทุนในเงินฝากหรือตั๋วแลกเงินธนาคารในประเทศไทย 
 ทั้งนี้ กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน โดยกำหนดเปิดขายครั้งแรกระหว่างวันที่ 17-23 พ.ย.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
 “การที่กองทุนเปิดทหารไทย พรีเมียร์ รุ่นที่ 10 เน้นลงทุนในตราสารหนี้ที่ออกหรือค้ำประกันโดยสถาบันการเงินและบริษัทชั้นดี ที่มีคุณภาพและให้ผลตอบแทนเหมาะสมกับความเสี่ยง ซึ่งในที่นี้ก็คือพันธบัตร MSB ของประทศเกาหลีใต้ และไม่ลงทุนในตราสารหนี้ที่มีอันดับความน่าเชื่อถือของตราสารหรือผู้ออกอยู่ในระดับที่ต่ำกว่าที่สามารถลงทุนได้ (non-investment grade) กองทุนนี้จึงเหมาะสำหรับผู้ที่ต้องการลงทุนในตราสารที่มีคุณภาพ มีกำหนดระยะเวลาเวลาที่แน่นอนคือประมาณ 11 เดือน ซึ่งผู้ลงทุนก็จะมีโอกาสรับผลตอบแทนที่สูงกว่าเงินฝากประจำอีกด้วย"นายสมจินต์ กล่าว
 นอกจากนั้น สำหรับผู้ที่ซื้อกองทุนพรีเมียร์ รุ่นที่ 10 หรือกองทุนอื่นๆที่อยู่ภายใต้การจัดการของ บลจ.ทหารไทย ในงาน SET in the City 2010 ณ สยามพารากอน ระหว่างวันที่ 18-21 พ.ย.นี้ยังจะได้รับของสมนาคุณที่น่าสนใจ อาทิ วิทยุไดนาโมพกพา หรือเครื่องคิดเลขที่เป็นมิตรกับสิ่งแวดล้อม เป็นต้น